Qurratulain Hyder

Llenor, golygydd, ysgolhaig, a chyfieithydd yn yr iaith Wrdw o India oedd Qurratulain Hyder (20 Ionawr 1927 – 21 Awst 2007). Priodolir iddi ddyrchafu'r nofel yn ffurf gain yn llenyddiaeth Wrdw, a oedd yn draddodiadol yn canolbwyntio ar farddoniaeth. Ei champwaith mae'n debyg ydy'r nofel hanesyddol epig Aag ka darya ("Afon Dân"; 1959).

Ganed hi yn Aligarh (a leolir heddiw yn Uttar Pradesh), yn y Taleithiau Unedig yng ngogledd India Brydeinig. Astudiodd yng Ngholeg Isabella Thoburn yn Lucknow ac enillodd ei gradd meistr mewn llenyddiaeth Saesneg o Brifysgol Lucknow. Symudodd i Bacistan yn sgil rhaniad India ym 1947, ac yno gweithiodd ar ffilmiau dogfen. Yn y 1950au, symudodd i Loegr a gweithiodd i'r BBC. Dychwelodd i India ym 1961.

Cyhoeddodd 12 nofel a chasgliad o straeon byrion, a chyfieithodd nifer o weithiau Saesneg i'r Wrdw, a gweithiau Wrdw, gan gynnwys ffuglen ei hun, i'r Saesneg. Gweithiodd hefyd fel newyddiadurwraig ar y radio ac i gylchgronau, ac addysgodd mewn sawl prifysgol yn India ac fel darlithydd gwadd yn Unol Daleithiau America.

Derbyniodd Hyder nifer o wobrau llenyddol yn ystod ei hoes, gan gynnwys Gwobr Jnanpith ym 1989, Gwobr y Sahitya Akademi ym 1967 a chymrodoriaeth y Sahitya Akademi ym 1994, yn ogystal â dau o anrhydeddau sifil uchaf Gweriniaeth India, y Padma Shri (1984) a'r Padma Bhushan (2005). Bu farw Qurratulain Hyder yn Noida, Uttar Pradesh, yn 80 oed.

 Gweithiau 
 Mere bhi sanamkhane (1948).
 Aag ka darya (1959).
 Patjhar ki awaaz (1965).
  Akhir-i shab ke hamsafar (1994).

 Cyfeiriadau 

Categori:Genedigaethau 1927
Categori:Marwolaethau 2007
Categori:Academyddion benywaidd yr 20fed ganrif o India
Categori:Cyfieithwyr yr 20fed ganrif o India
Categori:Cyfieithwyr o'r Saesneg i'r Wrdw
Categori:Cyfieithwyr o'r Wrdw i'r Saesneg
Categori:Llenorion straeon byrion yr 20fed ganrif o India
Categori:Llenorion straeon byrion benywaidd o India
Categori:Llenorion straeon byrion Wrdw o India
Categori:Merched a aned yn y 1920au
Categori:Merched yr 21ain ganrif o India
Categori:Newyddiadurwyr benywaidd yr 20fed ganrif o India
Categori:Nofelwyr benywaidd yr 20fed ganrif o India
Categori:Nofelwyr hanesyddol Wrdw o India
Categori:Pobl a aned yn Uttar Pradesh
Categori:Pobl o'r Raj Prydeinig
Categori:Pobl fu farw yn Uttar Pradesh
Categori:Ysgolheigion Saesneg o India
Categori:Ysgolheigion Wrdw o India